Notum sit omnibus tam presentibus quam futuris, quod Humbertus li Ungres et Arduinus, frater ejus, dederunt Deo et ecclesie beate Marie Magdalene de Meleto locum sive plateam ad opus molendini construendi, ubi etiam quondam molendinum de Prato; dederunt etiam ad opus molendini preter aquam et cursum sive decursum ejusdem aque a superiori exclusa usque ad metam inferius constitutam. Dederunt etiam et concesserunt in nemore sive foresta que est inter eandem aquam et domum de Meleto, ut de ipso nemore semper accipiatur et deportetur quicquid necessarium fuerit ad opus molendini sive grossum s[i]ve minutum. Hanc donationem libere et absolute fecerunt Deo et ecclesie prenominate, salvo jure molendinarii, et facta sollemni donatione in eadem ecclesia, super sanctum altare juraverunt quod hanc donationem in omnibus pro posse suo stare facient in pace, justo deffensi[o]nis et atestationis patrocinio. Hanc quoque donationem fecerunt et juramento confirmaverunt juxta prescriptum modum in presentia et audientia tocius capituli Cluniacensis. Hoc donum laudaverunt et concesserunt Bella, mater eorum, Petronilla, soror eorum, Donneta, uxor predicti Humberti. Laudaverunt etiam hoc donum et juraverunt, confirmaverunt Bernardus de Chassanoles, Christoforus, frater ejus, Matheus Bernardus de Corremestain, et Girardus Pelliparius. Hec omnia laudavit dominus Hanricus Grossus, et ad majorem rei certitudinem presenti scripto sigillum suum apposuit. Testes sunt Guido de Amoniaco, Guido de Campis, Berenc Tials et Hugo, frater ejus, et multi alii clerici et laici. Factum est hoc tempore domini Reinal de Vergiaco, episcopi Masticonensis, qui huic scripto sigillum suum apposuit; tempore etiam domini Hugonis, abbatis Cluniacensis, et domini Artaldi, prioris Cluniacensis. Per manum Stephani, prioris de Meleto. Anno ab incarnatione Domini Mº CCº nonagesimo IIº. Hoc autem ad[j]iciendum quod postea quam predicti milites Hucbertus et Arduinus dederunt Deo et ecclesie de Meleto prefatum beneficium sive elemosinam, donavit eis Stephanus, prior de Meleto, pro beneficio illo CCC solidos Cluniacensis monete. Item dedit predicto Arduino septem solidos. Item domine Belle, matri eorum, V solidos; Petronille, sorori eorum, III solidos; Donnete, uxori Hucberti, III solidos.